A BIZOTTSÁG HATÁROZATA
(2006. augusztus 4.)
„a regionális versenyképesség és foglalkoztatás” célkitűzés keretében történő kötelezettségvállalási előirányzatok tagállamonkénti indikatív felosztásának a 2007-től 2013-ig terjedő időszakra történő rögzítéséről
(az értesítés a C(2006) 3472. számú dokumentummal történt)
(2006/593/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Regionális Fejlesztési Alapra, az Európai Szociális Alapra és a Kohéziós Alapra vonatkozó általános rendelkezések megállapításáról és az 1260/1999/EK rendelet hatályon kívül helyezéséről szóló, 2006. július 11-i 1083/2006/EK tanácsi rendeletre (1) és különösen annak 18. cikke (2) bekezdésére,
mivel:
(1)
Az 1083/2006/EK rendelet 3. cikke (2) bekezdésének b) pontja értelmében a „regionális versenyképesség és foglalkoztatás” célkitűzés a versenyképességet és a régiók vonzerejének erősítését kívánja elérni.
(2)
Az 1083/2006/EK rendelet 4. cikke (1) bekezdésének b) pontja értelmében az Európai Regionális Fejlesztési Alap és a Szociális Alap hozzájárul e rendelet 3. cikke (2) bekezdésének b) pontjában említett célkitűzések megvalósításához. A 4. cikk (2) bekezdése értelmében a Kohéziós Alap azon „konvergencia” célkitűzésben nem támogatható régiók számára is hozzáférhető, amelyek az említett Alapból támogatható tagállam területén találhatók.
(3)
Az 1083/2006/EK rendelet 20. cikkének értelmében a 2007-től 2013-ig terjedő időszakban a kötelezettségvállaláshoz az Európai Regionális Fejlesztési Alapból, az Európai Szociális Alapból és a Kohéziós Alapból (a továbbiakban: az Alapok) rendelkezésre álló források 15,95 %-át a „regionális versenyképesség és foglalkoztatás” célkitűzésre kell előirányozni, melynek 21,14 %-át az említett rendelet 8. cikkének (2) bekezdésében említett átmeneti és különleges támogatásra kell fordítani.
(4)
Szükséges a regionális versenyképesség és foglalkoztatás célkitűzésre fordítandó források tagállamonkénti indikatív lebontását elkészíteni. Az 1083/2006/EK rendelet 18. cikkének (2) bekezdése értelmében ezt az 1083/2006/EK rendelet II. mellékletében meghatározott kritériumok és módszerek szerint kell elvégezni.
(5)
Az 1083/2006/EK rendelet II. mellékletének 4. pontja meghatározza az említett rendelet 6. cikkének értelmében támogatásra jogosult tagállamok és régiók számára rendelkezésre álló források felosztásának módszerét.
(6)
Az 1083/2006/EK rendelet II. melléklete 6. pontjának b) alpontja meghatározza az említett rendelet 8. cikkének (2) bekezdésében előírt átmeneti támogatások címén előirányzott összegek kiszámításának módszerét.
(7)
Az 1083/2006/EK rendelet II. mellékletének 7. pontja meghatározza az Alapokból az egyes tagállamok felé történő átcsoportosítás maximális mértékét.
(8)
Az 1083/2006/EK rendelet II. mellékletének 12-31. pontja rögzíti az egyes különleges esetekre vonatkozó összegeket a 2007-től 2013-ig terjedő időszakra.
(9)
Az 1083/2006/EK rendelet 24. cikke értelmében a 2007-től 2013-ig terjedő időszakban a kötelezettségvállaláshoz az Alapokból rendelkezésre álló források 0,25 %-át a Bizottság kezdeményezésére a technikai segítségnyújtás finanszírozására kell fordítani, a tagállamonkénti indikatív felosztásból ennélfogva ki kell zárni a technikai segítségnyújtásra szánt összeget,
ELFOGADTA EZT A HATÁROZATOT:
1. cikk
Az 1083/2006/EK rendelet 6. cikkében említett a „regionális versenyképesség és foglalkoztatás” célkitűzés keretében a Strukturális Alapokból támogatásra jogosult régiók kötelezettségvállalási előirányzatainak tagállamonkénti indikatív összegei, beleértve az említett rendelet II. mellékletében meghatározott pótlólagos összegeket is, e határozat I. mellékletének 1. táblázatában szerepelnek.
Az előző bekezdésben említett kötelezettségvállalási előirányzatok tagállamonkénti éves lebontásai e határozat I. mellékletének 2. táblázatában szerepelnek.
2. cikk
Az 1083/2006/EK rendelet 8. cikke (2) bekezdésében említett a „regionális versenyképesség és foglalkoztatás” célkitűzés keretében a Strukturális Alapokból kifizetett átmeneti és különleges támogatásra vonatkozó kötelezettségvállalási előirányzatok tagállamonkénti indikatív összegei, beleértve az említett rendelet II. mellékletében meghatározott pótlólagos összegeket, e határozat II. mellékletének 1. táblázatában szerepelnek.
Az előző bekezdésben említett kötelezettségvállalási előirányzatok tagállamonkénti éves lebontásai e határozat II. mellékletének 2. táblázatában szerepelnek.
3. cikk
Ennek a határozatnak a tagállamok a címzettjei.
Kelt Brüsszelben, 2006. augusztus 4-én.